Libra (Stärebild)
D'Libra (lb: Wo) ass e Stärebild op der Ekliptik.

Beschreiwung 
D'Libra (Wo) ass e wéineg markant Stärebild tëscht dem Scorpius (Skorpioun) an der Virgo (Jongfra, Joffer). Zwéi vun de Stäre si méi grouss wéi 3. Gréissteklass.

D'Libra läit op der Ekliptik, soudatt Sonn, Äerdmound an d'Planéiten duerch si doduerch zéien. Si gehéiert sou zu den Déierekreeszeechen. Allerdéngs huet sech opgrond vun der Prezessiounsbeweegung vun der Äerdachs den Zäitpunkt vum Sonnenduerchgang géintiwwer der Antiquitéit verännert. D'Sonn hält sech vum 30. Oktober bis den 23. November an der „Wo“ op.

Geschicht 
D'Libra gehéiert zu de klasseschen 48 Stärebiller vun der Antiquitéit, déi schonn vum Ptolemäus beschriwwe goufen.
Den haitegen Numm Libra gouf ëm 100 n. Chr. vun de Réimer agefouert. Fir si huet Stärebild d'Sënnbild vun der Gerechtegkeet duergestallt.

Himmelsobjeten

Stären 

β Librae ass 120 Liichtjoer vun eis ewech an huet ee bloe Stär vun der Spektralklass B8 V. 
Den Numm Zuben-el-schemali ass arabesch a bedeit „nërdlech Schéier“ (vum Skorpioun).

292 Liichtjoer ewech läit de Stär σ Librae (Brachium). Et ass e roudelzege Stär mat der Spektralklass M4 III.

Den γ Librae ass 152 Liichtjoer ewech. Den arabeschen Numm Zuben-el-Akrab bedeit „Schéier vum Skorpioun“.

Duebelstären 

Den α Librae ass een Duebelstäresystem op enger Distanz vu 77 Liichtjoer. Opgrond vum wäite Wénkelofstand vun 231 Bousekonne kënne si gutt gesi ginn. D'System läit bal genee op der Ekliptik, dofir gëtt et reegelméisseg vum Mound bedekt (Stärebedeckung). 
Den arabeschen Numm Zuben-el-dschenubi bedeit „südlech Schéier“.

D'Duebelstäresystem ι Librae ass omheféier 250 Liichtjoer vun eis ewech.

Verännerlech Stären 

Den δ Librae ass 304 Liichtjoer vun eis ewech an ass e bedeckungsverännerleche Stär vum Typ Algol. Seng Hellegkeet verännert sech reegelméisseg mat enger Period vun 2,327 Deeg.

Messier- an NGC-Objeten 

An der Wo steet op enger Distanz vu 45.000 Liichtjoer e Kugelstärekoup mat der Bezeechnung NGC 5897.

Kuckt och

Um Spaweck 

  https://web.archive.org/web/20070408193201/http://astronomie.de/bibliothek/artikel/sternbilder/waage.htm (Stärekaart)
  https://web.archive.org/web/20060523131610/http://deepsky.astroinfo.org/Sco/m4/ (Biller vum Skorpioun an der Wo)
  https://web.archive.org/web/20070217080218/http://www.cortesi.ch/Wissen/wi_waage.htm (D'Déierkreeszeeche Wo)

Stärebiller
Stärebild Libra